-----------------------------------------------------------------------
  2.3 การประกอบธุรกิจของแต่ละสายผลิตภัณฑ์

  -----------------------------------------------------------------------

(1) ลักษณะผลิตภัณท์หรือบริการ

โดยปัจจุบันงานแปรรูปผลิตภัณฑ์เหล็ก สามารถจำแนกได้เป็น 2 ประเภท ดังนี้

1. งานแปรรูปโครงสร้างเหล็ก (Structure Steel Fabrication) คือ
การแปรรูปโลหะซึ่งมีเหล็กแผ่นและเหล็กรูปพรรณเป็นวัตถุดิบหลักในการผลิตชิ้นส่วนโครงสร้างเหล็ก
เพื่อใช้เป็นโครงสร้างหลักในโรงงานอุตสาหกรรมขนาดใหญ่ เช่น โรงไฟฟ้า โรงกลั่นน้ำมัน
โรงงานปิโตรเคมี เป็นต้น งานอาคารสูงที่ใช้เหล็กเป็นโครงสร้างของอาคาร
และโครงสร้างหลังคา (Roof Structure) งานสาธารณูปโภคขั้นพื้นฐาน เช่น สะพาน
ทางยกระดับ สนามบิน เป็นต้น งานผลิตอุปกรณ์และส่วนประกอบของเครื่องจักรซึ่งใช้ในงานก่อสร้าง
(Construction Equipment and Mechanical Parts) รวมถึงงานเหล็กทั่วไป (General
Steel Work) เช่น โครงสร้างสำหรับจานรับสัญญาณโทรคมนาคม (Antenna Structure)
โครงสร้างเสาสายไฟฟ้าแรงสูง (Transmission Line Tower) เป็นต้น

2. งานแปรรูปผลิตภัณฑ์อื่นๆ (Others Steel Fabrication) โดยแบ่งเป็น

2.1 งานประกอบและเชื่อมท่อ (Piping Fabrication) คือ
งานประกอบและเชื่อมท่อให้ได้ขนาดและรูปร่างตามแบบเพื่อความสะดวก
และง่ายต่อการติดตั้งที่โครงการ
โดยนำไปประกอบเป็นระบบท่อซึ่งใช้ในกระบวนการผลิตของโรงงานอุตสาหกรรม เช่น โรงไฟฟ้า
โรงกลั่นน้ำมัน โรงงานปิโตรเคมี และงานนอกชายฝั่งทะเล เป็นต้น
บริษัทได้ทำการประกอบและเชื่อมท่อ
รวมทั้งติดตั้งให้กับโครงการต่างๆภายในประเทศและได้ส่งออกให้กับหลายโครงการในต่างประเทศทั่วโลก

2.2 ภาชนะความดัน (Pressure Vessel) ถัง (Tank) และอุปกรณ์แลกเปลี่ยนความร้อน
(Heat Exchanger) คือบริษัทได้ดำเนินการแปรรูปโลหะเป็นภาชนะความดัน (Pressure
Vessel) และถัง (Tank) เช่น ถังทรงกระบอก (Cylindrical Tank) ถังทรงกลม
(Spherical Tank) สำหรับบรรจุของเหลวหรือก๊าซ
เพื่อใช้ในกระบวนการผลิตในโรงงานอุตสาหกรรม โรงไฟฟ้า หรือโรงกลั่นน้ำมัน
นอกจากนี้บริษัทรับดำเนินการแปรรูปและประกอบอุปกรณ์ความร้อนประเภทต่างๆด้วย

2.3 ผลิตภัณฑ์หม้อกำเนิดไอน้ำ (Boiler) ได้แก่ หม้อกำเนิดไอน้ำขนาดเล็ก (Package
Boiler) หม้อกำเนิดไอน้ำชนิดท่อไฟ (Fire Tube Package Boiler)
ซึ่งผลิตภายใต้เครื่องหมายการค้า “ไอเอชไอ” (Ishikawajima Harima Heavy Industry
Co., Ltd. – IHI) จากประเทศญี่ปุ่น และหม้อกำเนิดไอน้ำขนาดใหญ่ที่ใช้ในอุตสาหกรรมทั่วไป
รวมทั้ง Heat Recovery Steam Generator (HRSG) ประเภทต่างๆ

2.4 Process Module คือ นอกจากการแปรรูปโลหะให้เป็นโครงสร้างเหล็ก ท่อ ภาชนะความดัน
และผลิตภัณฑ์ที่เป็นเครื่องจักร หรืออุปกรณ์ต่างๆแล้ว
บริษัทยังดำเนินธุรกิจการประกอบชิ้นส่วนต่างๆเหล่านี้เข้าด้วยกันให้เป็นโครงสร้างหรือระบบขนาดใหญ่
(Process Module) ที่ประกอบด้วยระบบย่อยต่างๆ เช่นโครงสร้างหลัก ระบบท่อ ไฟฟ้า
ระบบควบคุม และอื่นๆ
โดยงานประเภทนี้จะดำเนินการในพื้นที่บริเวณชายฝั่งทะเลเพื่อความสะดวกในการขนส่งโครงสร้างขนาดใหญ่นี้ไปยังที่ตั้งของโครงการต่างๆทั้งในประเทศและต่างประเทศ
ผลิตภัณฑ์ประเภทนี้ส่วนใหญ่ใช้ในอุตสาหกรรมการขุดเจาะน้ำมันและก๊าซธรรมชาตินอกชายฝั่งทะเล
หรือนำไปติดตั้งบนเรือขนาดใหญ่เพื่อการขุดเจาะน้ำมันและก๊าซธรรมชาตินอกชายฝั่งทะเล
รวมไปถึงโครงการก่อสร้างบนฝั่งทั่วไปที่มีข้อจำกัดในด้านสถานที่เพื่อการก่อสร้าง
มีความขาดแคลนแรงงาน มีต้นทุนของแรงงานสูงและต้องการลดต้นทุนในการก่อสร้าง
หรือมีความจำเป็นอื่นๆที่ต้องลดปริมาณการทำงานในบริเวณที่ตั้งโครงการ

ปัจจัยที่มีผลกระทบต่อโอกาสหรือข้อจำกัดในการประกอบธุรกิจ 

บริษัทเป็นผู้ผลิตแปรรูปโครงสร้างเหล็ก เป็นธุรกิจที่เกี่ยวเนื่องกับอุตสาหกรรมก่อสร้าง
ทำให้ปัจจัยที่มีผลกระทบต่อโอกาสหรือข้อจำกัดในการประกอบธุรกิจของบริษัทนั้น
จึงขึ้นอยู่กับสภาพทางเศรษฐกิจ ภาวะอุตสาหกรรม ภาวะการลงทุนของโลกและส่วนภูมิภาค
รวมถึงความมั่นคงทางการเมือง
โดยเฉพาะในภูมิภาคของประเทศที่กำลังพัฒนานั้นจะมีการขยายการลงทุนในระบบสาธารณูปโภคอีกเป็นจำนวนมาก

ทั้งนี้ธุรกิจของบริษัทไม่มีสัมปทาน หรือสิทธิบัตร ดังนั้น
ความสามารถในการแข่งขันของบริษัทจึงขึ้นอยู่กับผลงานของบริษัทที่จะต้องมีคุณภาพ
เป็นไปตามมาตรฐานสากลและมีต้นทุนที่เหมาะสม
เพื่อที่จะได้สร้างชื่อเสียงและให้ได้รับความไว้วางใจจากลูกค้าอย่างต่อเนื่อง

โดยขณะนี้บริษัทมีปัจจัยเสริม คือ
การได้รับบัตรส่งเสริมจากคณะกรรมการส่งเสริมการลงทุนในการผลิตโครงสร้างเหล็ก งานท่อ
งานโครงสร้างเหล็กพร้อมอุปกรณ์และระบบท่อสำหรับงานนอกชายฝั่งทะเล งานถัง
งานภาชนะความดัน และงานหม้อกำเนิดไอน้ำ โดยสามารถสรุปสาระสำคัญได้ดังนี้ คือ

คณะกรรมการส่งเสริมการลงทุนอาศัยอำนาจตามพระราชบัญญัติส่งเสริมการลงทุน พ.ศ. 2520
ออกบัตรส่งเสริมให้แก่ บริษัท เอสทีพี แอนด์ ไอ จำกัด (มหาชน) เมื่อวันที่ 11 กุมภาพันธ์ 2540
และ 31 มีนาคม 2540
เพื่อแสดงว่าเป็นผู้ได้รับการส่งเสริมการลงทุนในกิจการผลิตโครงสร้างเหล็กซึ่งใช้ในการก่อสร้าง
ถังความดันสูง (Pressure Vessels) และชิ้นส่วนโลหะอื่น ๆ และหม้อกำเนิดไอน้ำ
โดยได้รับสิทธิประโยชน์ที่สำคัญดังต่อไปนี้

-   ได้รับการยกเว้นอากรขาเข้าสำหรับเครื่องจักรตามที่คณะกรรมการพิจารณาอนุมัติ

-   ได้รับการยกเว้นภาษีเงินได้นิติบุคคล
    สำหรับกำไรสุทธิที่ได้จากการประกอบกิจการที่ได้รับการส่งเสริมเป็นระยะเวลา 3-8 ปี

-   ได้รับการยกเว้นไม่ต้องนำเงินปันผลจากกิจการที่ได้รับการส่งเสริม
    ซึ่งได้รับยกเว้นภาษีเงินได้นิติบุคคลส่วนกำไรสุทธิไปรวมคำนวณเพื่อเสียภาษีเงินได้ตลอดระยะเวลาที่ได้รับยกเว้นภาษีเงินได้นิติบุคคล

(2) ตลาดและภาวะการแข่งขัน

1) นโยบายและลักษณะการตลาดของผลิตภัณฑ์และบริการที่สำคัญ

-   กลยุทธ์การแข่งขัน

ในการแข่งขันกับตลาดทั้งในประเทศและต่างประเทศนั้น
ทางบริษัทได้กำหนดแผนนโยบายการวางแผนการลงทุนเพื่อพัฒนาความสามารถในการผลิต
รวมทั้งพัฒนาบุคลากร เพื่อให้สอดคล้องกับสภาพการแข่งขันในปัจจุบัน
ทั้งนี้เพราะโครงการส่วนใหญ่มักจะเป็นโครงการที่มีมูลค่าสูง
มีการออกแบบเพื่อใช้งานในแต่ละโครงการโดยเฉพาะ มีรูปแบบที่หลากหลาย ดังนั้น
กระบวนการผลิตของบริษัทจึงต้องมีการปรับเปลี่ยนตลอดเวลา
บุคลากรที่เกี่ยวข้องต้องเป็นช่างฝีมือที่มีความสามารถและมีความชำนาญสูงในด้านงานแปรรูปโลหะ
อีกทั้งต้องมีการพัฒนาในเรื่องเทคโนโลยีสมัยใหม่ตลอดเวลา เพื่อให้สินค้าหรือบริการที่ได้มีคุณภาพ
และส่งมอบงานได้ทันเวลา
ซึ่งเป้าหมายดังกล่าวนับว่าเป็นกลยุทธ์ที่สำคัญในการแข่งขันในธุรกิจแปรรูปโลหะโดยจากประสบการณ์ที่ผ่านมากว่า
30 ปี นั้น บริษัทได้เสริมสร้างความสามารถในการแข่งขันดังนี้ คือ

ก. คุณภาพของผลิตภัณฑ์และบริการที่ได้มาตรฐาน

โดยผลิตภัณฑ์ส่วนใหญ่ของบริษัทนั้นล้วนถูกนำไปใช้เป็นส่วนประกอบสำหรับงานก่อสร้างโครงการสำคัญประเภทต่างๆ
เช่น สะพาน อาคาร อาคารที่พักโดยสารของสนามบิน และในโรงงานอุตสาหกรรม เป็นต้น ดังนั้น
คุณภาพของผลิตภัณฑ์และบริการที่ได้มาตรฐานจึงมีความจำเป็นและมีความสำคัญมาก
โดยบริษัทให้ความสำคัญถึงความรับผิดชอบต่อสังคม
เพราะหากผลิตภัณฑ์ไม่มีคุณภาพอาจก่อความเสียหายต่อส่วนรวมได้
ซึ่งนอกจากบริษัทจะมุ่งเน้นคุณภาพของงานให้ได้ตามมาตรฐานแล้ว
บริษัทยังให้ความสำคัญกับการบริการที่ดีให้กับลูกค้า และการส่งออกงานที่มีคุณภาพทั่วโลก
ทั้งนี้ผลิตภัณฑ์ของบริษัทได้รับการยอมรับจากสถาบันที่มีชื่อเสียงจากต่างประเทศหลายแห่ง
โดยมีรายละเอียดดังนี้ คือ

  1. ประกาศนียบัตรรับรองมาตรฐานการผลิต ISO 9001
  สำหรับงานแปรรูปผลิตภัณฑ์โครงสร้างเหล็กและงานท่อตั้งแต่ปี 2540

  2. ประกาศนียบัตร JSA Grade “H” – (Japan Steel Structure Appraisal
  Center) จากสมาพันธ์ผู้ก่อสร้างโครงสร้างเหล็กแห่งประเทศญี่ปุ่น (Japan Steel
  Structure Appraisal Center, Ltd.) ซึ่งทำให้บริษัท
  สามารถส่งออกงานโครงสร้างเหล็กไปยังประเทศญี่ปุ่นได้

  3. ประกาศนียบัตรรับรองมาตรฐานการผลิตระดับโลกสำหรับการผลิตภาชนะความดัน จาก ASME
  (American Society of Mechanical Engineers)
  ซึ่งเป็นประกาศนียบัตรรับรองสิทธิการใช้ “ตราประทับ” (Stamp) สำหรับภาชนะความดัน 5
  ประเภทคือ “U”, “U2”, “PP”, “R” และ “S”

ซึ่งการที่บริษัทได้รับการรับรองคุณภาพในสินค้าและบริการทำให้บริษัทได้รับความเชื่อถือและไว้วางใจจากลูกค้า
รวมทั้งช่วยยกระดับให้บริษัทสามารถแข่งขันในระดับสากลได้มากยิ่งขึ้น

นอกจากนี้ทางบริษัทยังให้ความสำคัญกับความปลอดภัยในการทำงานควบคู่ไปกับคุณภาพผลิตภัณฑ์อีกด้วย
ซึ่งสอดคล้องกับความต้องการของลูกค้าส่วนใหญ่
ทั้งในประเทศและต่างประเทศที่ให้ความสำคัญในเรื่องระบบความปลอดภัยในการทำงานมากขึ้น
ทั้งนี้บริษัทตั้งเป้าหมายที่จะพัฒนา
ปรับปรุงและลดการเกิดอุบัติเหตุที่เกิดขึ้นจากการทำงานให้น้อยลงในทุกๆปี โดยในปี 2548
บริษัทประสบความสำเร็จในการทำงาน 7 ล้านชั่วโมงทำงาน โดยไม่มีอุบัติเหตุ
ซึ่งถือได้ว่าสูงสุดในรอบ 30 ปี

ข. กำลังการผลิตสูง

บริษัทสามารถออกแบบและผลิตงานเหล็กตามความต้องการของลูกค้าได้หลากหลายรูปแบบด้วยกำลังการผลิตที่สูงประมาณ
50,000-60,000 ตันต่อปี และมีเครื่องมือเครื่องจักรที่ใช้ในการผลิตอย่างเพียงพอและเหมาะสม
โดยบริษัทมีโรงงานอยู่ 2 แห่ง คือ

1) โรงงานชลบุรี ตั้งอยู่ที่ เลขที่ 69 หมู่ 3 แขวงคลองตำหรุ อำเภอเมือง จังหวัดชลบุรี
มีเนื้อที่กว่า 56 ไร่

  2) โรงงานระยอง ตั้งอยู่ที่ เลขที่ 45/10 หมู่ 4 ถนนบ้านล่าง-หนองบอน แขวงนิคมพัฒนา
  กิ่งอำเภอนิคมพัฒนา จังหวัดระยองมีเนื้อที่กว่า 48 ไร่
  โดยสามารถขยายกำลังการผลิตได้โดยการทำงานที่โครงการนั้นๆ
  หรือการเช่าโรงงานเพื่อรับงานเพิ่มเติมได้อีก

ค. ทำเลที่ตั้งโรงงานเหมาะสม

บริษัทมีสถานที่ตั้งโรงงานที่อยู่ในบริเวณใกล้กับท่าเรือสำคัญและเขตอุตสาหกรรมหนัก ได้แก่
นิคมอุตสาหกรรมมาบตาพุด และนิคมอุตสาหกรรมภาคตะวันออก
ทำให้บริษัทมีต้นทุนในการขนส่งชิ้นงานจากโรงงานไปยังสถานที่ตั้งของโครงการก่อสร้างต่างๆต่ำ
ในด้านการส่งออกและนำเข้าวัตถุดิบ ที่ตั้งของโรงงานอยู่ใกล้กับท่าเรือสำคัญ อาทิเช่น
ท่าเรือแหลมฉบัง และท่าเรือศรีราชา เป็นต้น
ซึ่งมีส่วนสนับสนุนโครงการส่งออกไปต่างประเทศได้อย่างมีประสิทธิภาพ

ง. เทคโนโลยี

บริษัทมีโรงงาน เครื่องมือ เครื่องจักรและอุปกรณ์ที่ทันสมัย
โดยบริษัทเป็นผู้ผลิตรายแรกในประเทศที่ใช้ระบบคอมพิวเตอร์เข้ามาช่วยในการทำงานโดยเริ่มจากการออกแบบ
การเขียนแบบ การวัดขนาด การตัด และการเจาะรู
ทำให้ช่วยลดระยะเวลาในการทำงานให้เร็วขึ้น และมีความผิดพลาดน้อยลง
รวมทั้งมีการดูแลเครื่องจักรให้มีประสิทธิภาพที่ดีอยู่เสมอ
นอกจากนี้ยังมีการประสานงานที่รวดเร็วจากระบบเครือข่ายอินเตอร์เน็ตซึ่งทำให้การติดต่อประสานงานภายในและภายนอกเป็นไปอย่างสะดวก
โดยในขณะนี้บริษัทได้เปลี่ยนโปรแกรมสำเร็จรูปทางบัญชีใหม่
เพื่อให้ระบบฐานข้อมูลของบริษัทสมบูรณ์แบบและสามารถใช้ในการตัดสินใจได้อย่างมีประสิทธิภาพ

จ. ฐานลูกค้าเดิม

บริษัทมีฐานลูกค้าเดิมที่ได้มีการดำเนินธุรกิจร่วมกันมาอย่างต่อเนื่องจากอดีตจนถึงปัจจุบัน
ซึ่งถือเป็นกลยุทธ์ทางการตลาดที่สำคัญอีกอย่างหนึ่ง ทำให้บริษัทได้รับงานอย่างต่อเนื่อง
ซึ่งลูกค้าดังกล่าว ได้แก่ Obayashi Corporation, Mitsubishi Heavy Industries,
Foster Wheeler International Corporation, ABB Lummus Global B.V เป็นต้น

-   ลักษณะลูกค้าและกลุ่มลูกค้าเป้าหมาย

ลูกค้าของบริษัท แบ่งออกได้เป็น 2 กลุ่มหลักคือ เจ้าของโครงการ และ ผู้รับเหมาหลัก
ซึ่งมีทั้งในประเทศและต่างประเทศ

1)  เจ้าของโครงการ ประกอบด้วย ลูกค้าภาครัฐบาล ได้แก่ หน่วยงานราชการ รัฐวิสาหกิจ
    ที่มีโครงการสาธารณูปโภคขั้นพื้นฐานเป็นต้น และลูกค้าภาคเอกชน ซึ่งได้แก่
    ผู้ประกอบกิจการในอุตสาหกรรมที่มีการขยายการลงทุนและมีการก่อสร้าง โดยเฉพาะ
    โรงไฟฟ้า สนามบิน โรงกลั่นน้ำมัน โรงงานอุตสาหกรรมต่างๆ
    ซึ่งบริษัทได้มีการติดต่อกับลูกค้าเจ้าของโครงการอยู่บ้าง
    แต่จะมีการเปลี่ยนแปลงลูกค้าเจ้าของโครงการอยู่ตลอดเวลาตามการลงทุนของธุรกิจนั้น

2)  ผู้รับเหมาหลัก เป็นลูกค้าภาคเอกชนที่มีทั้งในประเทศและต่างประเทศ
    โดยเป็นผู้ประกอบธุรกิจรับเหมาก่อสร้างรายใหญ่
    ที่รับงานโครงการจากเจ้าของโครงการและแบ่งส่วนงานให้บริษัทกับผู้รับเหมารองต่อไป
    โดยบริษัทได้รับการยอมรับจากลูกค้าที่เป็นผู้รับเหมาหลักอย่างมากทำให้บริษัทได้รับงานอย่างต่อเนื่อง
    เช่น Obayashi Corporation, Mitsubishi Heavy Industries, ABB Lummus
    Global B.V., Foster Wheeler International Corporation, Foster
    Wheeler Energy Limited, Alstom Power INC., Kellog Joint
    Venture/Woodside Energy Limited, JFE Engineering

-   การจำหน่ายและช่องทางการจัดจำหน่าย

ช่องทางการจำหน่ายหรือช่องทางการติดต่อรับงานจากลูกค้าของบริษัท ในปัจจุบัน ประกอบด้วย

1) จากลูกค้าเก่าที่ให้ความเชื่อถือในชื่อเสียงและคุณภาพของบริษัท ซึ่งการรับงานจากลูกค้าเก่านั้น
มีความสำคัญต่อบริษัทมาก เนื่องจากแสดงให้เห็นว่าลูกค้าพึงพอใจในผลงานของบริษัท
ซึ่งจะช่วยให้บริษัทได้รับงานอย่างต่อเนื่อง อีกทั้งยังแนะนำต่อไปยังลูกค้าใหม่อีกด้วย
ลูกค้าเก่าของบริษัท ประกอบด้วย เจ้าของโครงการ ได้แก่ NEC, กลุ่มบริษัท NTS, Esso,
Shell, Bayer และผู้รับเหมาหลัก (Main Contractors) ได้แก่ Obayashi Corporation,
Foster Wheeler International Corporation, Mitsubishi Heavy Industries
(MHI), Nichimen Corporation, Toyo Engineering Corporation, ABB Lummus
Global B.V., Foster Wheeler Energy Limited, Alstom Power Inc., JFE
Engineering เป็นต้น

2) จากลูกค้ารายใหม่ ซึ่งอาจมาจากการได้รับการแนะนำมาจากลูกค้าเก่า
การแนะนำจากบริษัทที่ปรึกษา หรือการผ่านเข้ามาทาง Web Site ของบริษัท

3) จากบริษัทร่วม บริษัทย่อยและบริษัทที่เกี่ยวข้อง
เนื่องจากบริษัทย่อยและบริษัทร่วมเป็นบริษัทที่ประกอบธุรกิจที่ต่อเนื่องกับบริษัท
จึงมีส่วนช่วยสนันสนุนในการหาลูกค้าให้แก่บริษัท อีกทั้งบริษัทมีผู้ร่วมทุนต่างชาติ 2 ราย คือ Tomoe
Corporation และ Mitsui & Company (Thailand) Limited
ได้ให้การสนับสนุนในด้านการตลาด โดยหางานจากต่างประเทศเข้ามาให้แก่บริษัท
อีกทั้งผู้รับเหมาหลักที่เป็นบริษัทญี่ปุ่น ซึ่งมีความสัมพันธ์อันดีกับทั้งสองบริษัท
ได้ไว้วางใจมอบหมายงานภายในประเทศให้แก่บริษัทด้วย

4) จากตัวแทนการตลาดในต่างประเทศ
ซึ่งเป็นบริษัทที่มีโครงข่ายความสัมพันธ์กับผู้รับเหมาหลักในต่างประเทศ

5) จากตัวแทนหน่วยงานราชการในต่างประเทศ
ซึ่งเป็นหน่วยงานที่แนะนำบริษัทให้กับนักลงทุนในต่างประเทศ

-   สัดส่วนการจำหน่ายในประเทศและต่างประเทศ

ในปี 2548 บริษัทและบริษัทย่อยมีสัดส่วนการรับจ้างผลิตในประเทศร้อยละ 33
และต่างประเทศร้อยละ 67

2) ภาวะ การแข่งขัน

-   สภาพการแข่งขันในอุตสาหกรรม

ตลาดในประเทศ
การแข่งขันในอุตสาหกรรมแปรรูปโลหะส่วนใหญ่มักจะเป็นการแข่งขันกันในกลุ่มของผู้ประกอบการในประเทศ
เนื่องจากการนำเข้าผลิตภัณฑ์โลหะที่แปรรูปเป็นชิ้นส่วนสำเร็จรูปแล้วนำมาประกอบติดตั้งในไทยนั้นไม่คุ้มกับการลงทุน
เพราะผลิตภัณฑ์ที่นำเข้าจากต่างประเทศจะมีราคาสูงกว่า อีกทั้งต้องเสียค่าขนส่งเพิ่ม
รวมไปถึงการถูกจำกัดโดยมาตรฐานอุตสาหกรรมที่กำหนดใช้ในประเทศ
โดยสำนักงานมาตรฐานอุตสาหกรรม (สมอ.) ทำให้การแข่งขันจากคู่แข่งในต่างประเทศมีไม่มากนัก
อีกทั้งโรงงานแปรรูปโลหะที่มีกำลังผลิตสูงในประเทศขณะนี้มีเพียง 7 โรงงาน
ที่มีขนาดกำลังการผลิตเกิน 10,000 ตันต่อปี

ตลาดต่างประเทศ
สำหรับตลาดต่างประเทศจะเป็นการแข่งขันในลักษณะของผู้ประกอบต่างประเทศในแถบเอเชียอาคเนย์
ซึ่งมักมีการแข่งขันทางด้านคุณภาพและความรวดเร็วในการส่งมอบเป็นหลัก
ไม่ค่อยมีการแข่งขันด้านราคา เนื่องจากเป็นภูมิภาคที่ได้รับผลกระทบด้านต้นทุนใกล้เคียงกัน
แต่ในการแข่งขันต่างประเทศนอกแถบเอเชียอาคเนย์
นั้นอัตราแลกเปลี่ยนเงินตราจะเป็นตัวแปรที่สำคัญในการแข่งขันด้านราคา

-   จำนวนคู่แข่งและชื่อคู่แข่ง

ในอุตสาหกรรมแปรรูปโครงสร้างเหล็กซึ่งใช้ในการก่อสร้างหรือติดตั้งนั้น
บริษัทมีคู่แข่งหลักภายในประเทศมี 6 รายด้วยกัน ดังนี้

1.  Thai Herrick Co.,Ltd.

2.  MCS Co., Ltd.

3.  Thai Scandic Steel Co.,Ltd.

4.  Euromill Engineering Ltd.

5.  Visawakij Pattana Co.,Ltd.

6.  Wattanapaisal Co.,Ltd.

ส่วนคู่แข่งในต่างประเทศนั้น มักจะเป็นผู้ประกอบการธุรกิจแปรรูปโลหะ
ซึ่งอยู่ในแถบเอเชียในประเทศ มาเลเซีย ประเทศอินโดนีเซีย ประเทศเกาหลี ประเทศจีน เป็นต้น

-   แนวโน้มภาวะอุตสาหกรรมและสภาพการแข่งขันในอนาคต

เนื่องจากธุรกิจของบริษัทจัดว่าเกี่ยวข้องโดยตรงกับธุรกิจรับเหมาก่อสร้าง
โดยมีการรับงานทั้งในประเทศและต่างประเทศ
จึงทำให้การวิเคราะห์แนวโน้มอุตสาหกรรมและการแข่งขัน
เป็นไปตามแนวโน้มการขยายตัวทางเศรษฐกิจ ภาวการณ์ลงทุน ทั้งในประเทศและภูมิภาคทั่วโลก

จากภาวะเศรษฐกิจโลกที่มีแนวโน้มขยายตัวร้อยละ 4.4 ในปี 2549 ใกล้เคียงกับร้อยละ 4.5 ในปี
2548 โดยที่เศรษฐกิจของญี่ปุ่นและสหภาพยุโรปมีการขยายตัวดีขึ้นมาก
ขณะที่เศรษฐกิจของสหรัฐอเมริกาและจีนชะลอตัวลง ทั้งนี้
ปัจจัยสำคัญที่มีผลต่อการเติบโตทางเศรษฐกิจ คือ ราคาน้ำมันที่มีแนวโน้มทรงตัวอยู่ในระดับสูง
เนื่องจากความต้องการด้านพลังงานมีเพิ่มสูงขึ้น
ขณะที่กำลังการผลิตน้ำมันดิบและกำลังการผลิตของโรงกลั่นยังคงตึงตัวอยู่

โดยในปี 2548 เศรษฐกิจไทยขยายตัวร้อยละ 4.5 และคาดว่าในปี 2549
นี้จะมีการขยายตัวทางเศรษฐกิจในระดับเดียวกันกับปี 2548 คือประมาณร้อยละ 4.5-5.5
ตลอดจนการลงทุนภาคอุตสาหกรรมในภาคเอกชนที่ยังมีอัตราการขยายตัวสูง
ที่มีอัตรากำลังการผลิตเฉลี่ยเท่ากับร้อยละ 72.6 เพิ่มขึ้นจากอัตราร้อยละ 70.4 ในปี 2547
โดยเฉพาะในกลุ่มอุตสาหกรรม เช่น การผลิตปิโตรเลียม เคมีภัณฑ์ อิเล็กทรอนิกส์ ยานยนต์ เป็นต้น
ในขณะเดียวกันงานก่อสร้างของหน่วยงานภาครัฐมีงานโครงสร้างพื้นฐานและระบบสาธารณูปโภคที่ต้องพัฒนาและยกระดับความสามารถในการแข่งขันของประเทศ
โดยในช่วงปี 2548-2552 จะมีงบลงทุนในโครงการลงทุนขนาดใหญ่มูลค่าเกือบ 2 ล้านล้านบาท
ทั้งนี้ ปัจจัยสำคัญที่มีผลต่อการเติบโตทางเศรษฐกิจไทย คือ
ราคาน้ำมันที่มีแนวโน้มทรงตัวอยู่ในระดับสูง และ
ความมั่นคงทางการเมืองที่มีผลต่อความเชื่อมั่นของนักลงทุน

ดังนั้น ใน 2-3 ปีนี้ ภาพรวมของภาวะเศรษฐกิจของโลกและในภูมิภาคนี้
ยังคงมีแนวโน้มเติบโตทั้งในภาคการลงทุนของเอกชนในอุตสาหกรรม
ด้านปิโตรเลียมและอุตสาหกรรมต่อเนื่องอีกมากมาย ตลอดจนด้านพลังงานอีกด้วย
และการลงทุนในระบบโครงสร้างพื้นฐานและระบบสาธารณูปโภคในประเทศกำลังพัฒนายังคงเติบโตอย่างต่อเนื่อง
จึงส่งผลให้อุตสาหกรรมก่อสร้างและอุตสาหกรรมแปรรูปโครงสร้างเหล็กมีทิศทางเติบโตเช่นเดียวกัน
ซึ่งโครงสร้างเหล็กต่างๆเป็นส่วนสำคัญของงานก่อสร้างโครงการต่างๆ เช่น สะพาน ทางยกระดับ
โรงไฟฟ้า โรงงานอุตสาหกรรมปิโตรเคมี โรงกลั่นน้ำมัน โรงไฟฟ้าขนาดกลางและขนาดเล็ก
โรงงานอุตสาหกรรมยานยนต์ ตลอดจนอุตสาหกรรมผลิตชิ้นส่วนต่างๆ เป็นต้น

นอกจากนี้เหล็กยังคงมีบทบาทสำคัญและมีแนวโน้มเพิ่มมากขึ้นในงานก่อสร้างทุกประเภท
เนื่องจากการก่อสร้างด้วยเหล็กจะทำให้สามารถลดระยะเวลาการก่อสร้างลง
การควบคุมคุณภาพทำได้ง่ายกว่า มีความต้องการแรงงานน้อย มีความปลอดภัยสูงกว่า
ตลอดจนมีมลภาวะที่เกิดจากการก่อสร้าง เช่น น้ำ ฝุ่นละออง เสียง
น้อยกว่าการก่อสร้างที่ใช้คอนกรีตเสริมเหล็กแบบเดิม
และจากสถิติปริมาณการใช้เหล็กในประเทศไทยได้มีปริมาณการใช้เพิ่มสูงขึ้นทุกปีตั้งแต่ปี 2542
โดยในปี 2548 นี้ ประเทศไทยได้มีการใช้เหล็กเท่ากับ 13.8 ล้านตัน เพิ่มสูงขึ้นประมาณร้อยละ
10 จากปี 2547 ดังนั้น ความต้องการใช้เหล็กยังคงมีอยู่อย่างต่อเนื่อง
และแนวโน้มการก่อสร้างด้วยโครงสร้างเหล็กจะเพิ่มสูงขึ้นเรื่อยๆ ด้วยเช่นกัน
จึงส่งผลให้ธุรกิจแปรรูปโครงสร้างเหล็กยังมีแนวโน้มที่ดีอยู่

หมายเหตุ ข้อมูลอ้างอิงจากสถาบันเหล็กและเหล็กกล้าแห่งประเทศไทย

สถานภาพและศักยภาพในการแข่งขัน

สำหรับบริษัท เอสทีพี แอนด์ ไอ จำกัด (มหาชน) นั้น
มีข้อได้เปรียบในด้านขนาดกำลังการผลิตที่สูงถึง 40,000-50,000 ตันต่อปี
ซึ่งถือว่ามีกำลังการผลิตที่สูงที่สุดในประเทศรายหนึ่ง
ทำให้บริษัทสามารถรองรับงานทั้งตลาดในประเทศและตลาดต่างประเทศได้อย่างดี
อีกทั้งบริษัทได้รับใบรับรองคุณภาพผลิตภัณฑ์ มาตรฐาน ISO 9001 มาตรฐาน JSA Grade “H”
และมาตรฐาน ASME U, U2, S, R, PP
การให้ความสำคัญเรื่องการทำงานด้วยความปลอดภัยอย่างต่อเนื่อง บุคลากรที่มีประสบการณ์สูง
ตลอดจนมีผู้ร่วมทุนที่เกื้อกูลทางธุรกิจเป็นอย่างดี
ทำให้บริษัทมีชื่อเสียงเป็นที่ยอมรับในผลงานจากลูกค้าและ
ทำให้บริษัทมีโอกาสในการรับงานมากยิ่งขึ้น

บริษัทยังคงมุ่งเน้นที่จะขยายงานไปสู่ผลิตภัณฑ์ที่มีมูลค่าเพิ่ม อันได้แก่ Process Module และ
Offshore Platform ซึ่งมีความต้องการเพิ่มมากขึ้นเรื่อยๆ
ตามการขยายตัวของอุตสาหกรรมโรงกลั่นน้ำมัน อุตสาหกรรมปิโตรเคมี และอุตสาหกรรมเหมืองแร่
เป็นต้น ซึ่งในปีที่ผ่านมาบริษัท ได้แปรรูปโครงสร้างเหล็ก
เพื่อส่งมอบให้กับลูกค้านำไปใช้ประกอบเป็น Process Module เป็นจำนวนที่เพิ่มมากขึ้น ดังนั้น
บริษัทยังคงต้องอาศัยความชำนาญ ประสบการณ์ และชื่อเสียง
อีกทั้งมาตรฐานในการผลิตและการส่งมอบงานตรงเวลา
บริษัทจึงได้เน้นนโยบายคุณภาพและการส่งมอบงานที่ตรงเวลา
เพื่อให้เกิดความได้เปรียบในการแข่งขันทางธุรกิจ

นอกจากนี้บริษัทได้รับสิทธิประโยชน์ต่างๆจากภาครัฐ อาทิเช่น
สิทธิประโยชน์ที่ได้รับจากคณะกรรมการส่งเสริมการลงทุน
ทำให้บริษัทได้รับการยกเว้นภาษีเงินได้นิติบุคคลเป็นระยะเวลา 8 ปีนับตั้งแต่ต้นปี 2544
ได้รับการยกเว้นอากรขาเข้าและภาษีมูลค่าเพิ่มสำหรับการนำเข้าวัตถุดิบเพื่อผลิตและส่งออก
ซึ่งเป็นการสนับสนุนการส่งออกและเป็นข้อได้เปรียบที่สำคัญของบริษัท

(3) การจัดหาผลิตภัณฑ์หรือบริการ

1) ลักษณะการจัดให้ได้มาซึ่งผลิตภัณฑ์

-   การผลิต

หลังจากที่บริษัท ได้มีการเซ็นสัญญากับลูกค้าเรียบร้อยแล้ว บริษัทจะดำเนินการเริ่มงาน
ตั้งแต่งานวิศวกรรม โดยนำรายละเอียดแบบที่ได้รับจากลูกค้า
มาแปลงแบบเพื่อนำไปใช้ในการผลิตชิ้นงานโดยใช้โปรแกรมคอมพิวเตอร์ด้านวิศวกรรม เช่น AUTO
CAD หรือ X-Steel เป็นต้น

ทางแผนกผลิตจะต้องดำเนินการวางแผนการผลิต โดยจัดหาวัตถุดิบหลัก ซึ่งได้แก่ เหล็ก ลวดเชื่อม
สี และวัสดุสิ้นเปลืองอื่นๆ เป็นต้น ตลอดจนจัดหาแรงงานเพื่อดำเนินการผลิตตามแผนงานวิศวกร
ตลอดจนจัดทำงบประมาณเพื่อใช้ในการควบคุมต้นทุนของงาน
และติดต่อประสานงานกับลูกค้าอยู่ตลอดเวลา

ขั้นตอนการผลิตนั้นจะเริ่มจากการนำวัตถุดิบเหล็กมาตัด เจาะ ประกอบ เชื่อม
และขั้นตอนสุดท้ายในการเคลือบผิวชิ้นงาน
ซึ่งแต่ละขั้นตอนจะต้องใช้ประสบการณ์ของช่างฝีมือที่บริษัทมีอย่างมาก
เพื่อให้ชิ้นงานเสร็จได้ทันเวลาและมีข้อผิดพลาดน้อยที่สุด
โดยขั้นตอนการผลิตนี้จะต้องอยู่ภายใต้การควบคุมคุณภาพของแผนกผลิตและแผนกตรวจสอบคุณภาพ
ที่ต้องประสานงานกันตลอดเวลา และบริหารคุณภาพของผลิตภัณฑ์ ตามมาตรฐานต่างๆที่มี อันได้แก่
ISO 9001 JSA Grade”H” และ ASME “U” “U2” “PP” “R” และ “S”
ซึ่งได้กล่าวรายละเอียดไว้แล้วในหัวข้อตลาดและภาวะการแข่งขัน

-   กำลังการผลิต

กำลังการผลิตรวมจากโรงงานทั้ง 2 แห่งของบริษัท อยู่ที่ 50,000-60,000 ตันต่อปี
ทั้งนี้ยังไม่รวมถึงการดำเนินงานที่หน่วยงานโครงการต่างๆของบริษัทที่อยู่ภายนอกโรงงาน (Site)
ในส่วนเครื่องมือ เครื่องจักร และอุปกรณ์ภายในโรงงาน
บริษัทนำระบบคอมพิวเตอร์เข้ามาใช้ในกระบวนการผลิต และได้มีการปรับปรุงพัฒนาให้ทันสมัย
เพื่อให้การผลิตงานมีคุณภาพอย่างต่อเนื่อง

-   นโยบายการผลิต

บริษัทมีนโยบายการผลิตสินค้าให้ได้คุณภาพตามที่ลูกค้ากำหนด
ส่งมอบให้ตรงต่อเวลาที่สัญญาไว้กับลูกค้า โดยต้องคำนึงถึงความปลอดภัยของพนักงานเป็นสิ่งสำคัญ
ควบคู่ไปกับการผลิตที่มีประสิทธิภาพ
ทั้งนี้ทีมวิศวกรบริหารโครงการยังต้องคำนึงถึงต้นทุนของการผลิตให้อยู่ภายใต้งบประมาณที่ตั้งไว้ก่อนเริ่มการผลิตด้วย

การจัดหาวัตถุดิบเพื่อจำหน่าย

เนื่องจากกิจการของบริษัท คือ การแปรรูปโลหะ ดังนั้น วัตถุดิบหลักร้อยละ 90
ของวัตถุดิบทั้งหมดก็คือ “เหล็ก” ซึ่งได้แก่ เหล็กแผ่น (Steel Plate)
และเหล็กรูปพรรณหรือเหล็กโครงสร้าง (Steel Section)
นอกจากนี้วัตถุดิบอื่นที่เป็นส่วนประกอบที่สำคัญอีกร้อยละ 10 ของวัตถุดิบทั้งหมด ได้แก่ ลวดเชื่อม สี
และอุปกรณ์ยึดต่างๆ เช่น สกรู น็อต เป็นต้น

ในการจัดหาวัตถุดิบที่ใช้เป็นส่วนประกอบของผลิตภัณฑ์นั้น
เริ่มต้นตั้งแต่ในขั้นตอนของการเสนอราคางานของบริษัทก่อนที่จะมีการตกลงเซ็นสัญญากับลูกค้า
จะมีการเจรจาตกลงกันในเรื่องขอบข่ายของการจัดหาวัตถุดิบ โดยแบ่งออกเป็น 2 กรณีดังนี้

1.  กรณีที่ลูกค้าเป็นผู้จัดหาวัตถุดิบหลัก ซึ่งได้แก่ เหล็กแผ่น และเหล็กรูปพรรณ
    บริษัทจะดำเนินการเพียงการจัดการตรวจรับ นำไปใช้ และแจ้งยอดคงเหลือให้กับลูกค้าเท่านั้น

2.  กรณีที่บริษัทเป็นผู้จัดหาวัตถุดิบหลักเอง บริษัทจะมีการสอบราคาเบื้องต้นจากผู้ส่งมอบ
    (Supplier) เพื่อใช้ในการกำหนดราคาขายของผลิตภัณฑ์ของแต่ละโครงการ
    หลังจากเซ็นสัญญาและเริ่มดำเนินงาน บริษัทจะทำการวางแผนการจัดหาวัตถุดิบ
    โดยจัดทำงบประมาณโครงการ ซึ่งมีรายการงบประมาณการจัดซื้อวัตถุดิบต่างๆ
    มีการสอบราคาวัตถุดิบจากผู้ผลิตหรือตัวแทนจำหน่ายทั้งภายในและต่างประเทศเพื่อเปรียบเทียบราคา
    อย่างน้อย 3 ราย ระยะเวลาการส่งมอบ และเงื่อนไขต่างๆ ทำการคัดเลือกผู้ส่งมอบ
    และออกใบสั่งจ้าง
    ซึ่งบริษัทอาจจะพิจารณาทำสัญญาการสั่งซื้อทั้งโครงการกับผู้ส่งมอบเพื่อลดความเสี่ยงในด้านราคาที่อาจจะมีการเปลี่ยนแปลงตามราคาตลาด
    และเพื่อให้ได้วัตถุดิบมาอย่างต่อเนื่อง ทันแก่การใช้งานและเป็นไปตามแผนการผลิต

สภาพปัญหาเกี่ยวกับวัตถุดิบ

ปัญหาโดยทั่วไปเกี่ยวกับวัตถุดิบของบริษัทส่วนใหญ่จะเป็นปัญหาทางด้านราคา
ระยะเวลาการส่งมอบและข้อจำกัดเกี่ยวกับข้อกำหนด (Grade / Specification)
โดยแบ่งปัญหาตามแหล่งที่มาของวัตถุดิบดังนี้

1.ปัญหาเกี่ยวกับวัตถุดิบภายในประเทศ
เนื่องจากจำนวนผู้ผลิตภายในประเทศที่ได้คุณภาพมาตรฐานมีจำนวนน้อยราย
ทำให้การต่อรองราคาเป็นไปค่อนข้างยาก และสามารถจัดหาได้เพียงบางชนิดหรือบางขนาดเท่านั้น
การซื้อผ่านตัวแทนที่มีคลังสินค้าในประเทศมีราคาค่อนข้างสูง
และสามารถจัดหาได้เพียงบางชนิดหรือบางขนาดเช่นกัน
และในบางกรณีต้องมีการรอสินค้าผลิตค่อนข้างนาน
ทำให้ไม่ทันต่อการดำเนินการแปรรูปโครงสร้างได้ตามเวลาที่กำหนด

2.ปัญหาเกี่ยวกับวัตถุดิบจากต่างประเทศ จากปัญหาที่เกิดขึ้นในข้อ1
ทำให้บริษัทต้องพึ่งพาการนำเข้าจากต่างประเทศ
ซึ่งราคามักมีความผันแปรตามสภาวการณ์ของตลาดโลก
อีกทั้งอาจได้รับผลกระทบจากอัตราแลกเปลี่ยน ปัญหาการใช้เวลาในการผลิตและเดินทาง
รวมทั้งกฎระเบียบและข้อบังคับของทางราชการที่เกี่ยวกับมาตรฐานผลิตภัณฑ์อุตสาหกรรม
(สมอ.)และการผ่านพิธีการนำเข้า เหล่านี้ล้วนมีขั้นตอนมากและต้องใช้เวลา
ทำให้การจัดซื้อวัตถุดิบมีความล่าช้า และเป็นผลให้ต้นทุนวัตถุดิบที่ได้มีราคาสูงขึ้น

ในช่วงปี 2548 อุตสาหกรรมการก่อสร้างได้เติบโตขึ้นอย่างต่อเนื่อง
และแนวโน้มการก่อสร้างที่จะมีการใช้เหล็กในการก่อสร้างที่เพิ่มขึ้นอย่างต่อเนื่องนั้น
ส่งผลให้ผู้ผลิตมีการรวมตัวกันและขยายกำลังการผลิตเพิ่มขึ้นตามด้วย จึงคาดว่าในปี 2549 นี้
การขาดแคลนวัตถุดิบเหล็กไม่น่าจะรุนแรง ตลอดจนราคาน่าจะยังทรงตัวอยู่ได้

อย่างไรก็ตาม เพื่อหลีกเลี่ยงปัญหาดังกล่าวที่อาจเกิดขึ้นได้อีก
บริษัทมีแนวทางในการป้องกันและแก้ไขดังนี้

1.ติดตามสภาวะของเศรษฐกิจโลกอย่างใกล้ชิด
เพื่อให้ทราบถึงผลกระทบที่มีต่อราคาและปริมาณความต้องการของวัตถุดิบเหล็กโดยตรง
ติดตามแนวโน้มราคาเหล็กในช่วงระยะ 3 ถึง 6 เดือนข้างหน้า เพื่อใช้เป็นข้อมูลในการประมูลงาน
รับงาน และวางแผนการจัดซื้อ

2.หาแหล่งวัตถุดิบใหม่ๆ

3.สร้างพันธมิตรหรือหาผู้ร่วมทุนที่เป็นผู้ผลิตหรือเป็นตัวแทนจัดจำหน่ายที่มีศักยภาพสูง
เพื่อสนับสนุนการจัดหาวัตถุดิบให้ทันกับความต้องการใช้งานอย่างต่อเนื่อง
และได้ราคาที่เหมาะสมภายใต้งบประมาณที่กำหนด

4.รวมกลุ่มกับผู้ประกอบการแปรรูปเหล็กในประเทศในการเสนอให้มีการปรับปรุงหรือแก้ไขกฏระเบียบและข้อบังคับของทางราชการให้เอื้อประโยชน์ต่อผู้ประกอบการแปรรูปเหล็ก
และผู้ผลิตเหล็กมากขึ้น เพื่อที่จะสามารถแข่งขันในตลาดโลกได้ และนำรายได้เข้าประเทศ

5.ทำสัญญาเป็นโครงการกับผู้ส่งมอบ
โดยยืนราคาและปริมาณที่จะใช้ตลอดทั้งโครงการเพื่อควบคุมราคาต้นทุนวัตถุดิบที่อาจจะมีการเปลี่ยนแปลง
นอกจากนี้จะเป็นการช่วยให้ผู้ผลิตสามารถวางแผนการผลิตและเตรียมจัดหาวัตถุดิบเพื่อผลิตเหล็ก
ส่งมอบให้บริษัทได้อย่างต่อเนื่องและทันตามกำหนด

6.เจราจาต่อรองกับลูกค้าเพื่อขอใช้วัตถุดิบที่มีคุณภาพเทียบเท่ากับคุณภาพที่กำหนด
และสามารถจัดหาได้จากผู้ผลิตภายในประเทศ เพื่อให้ได้วัตถุดิบที่มีราคาต้นทุนต่ำ
และภายในเวลาที่รวดเร็ว

จำนวนผู้จำหน่ายวัตถุดิบ

  วัตถุดิบหลักของบริษัท มีรายละเอียดดังนี้

1.  เหล็กแผ่น (Steel Plate) คือ
    เหล็กกล้าที่มีส่วนประกอบทางเคมีตามมาตรฐานผลิตภัณฑ์อุตสาหกรรม และรีดเป็นแผ่นขณะร้อน
    เพื่อใช้สำหรับโครงสร้างเชื่อมประกอบและโครงสร้างทั่วไป เช่น อาคาร สะพาน เรือ
    ถังเก็บน้ำมัน ภาชนะความดัน และโครงสร้างอื่นๆ แบ่งออกเป็น 4 ชนิด คือ เหล็กแผ่นม้วน
    เหล็กแผ่นแถบ เหล็กแผ่นหนา และเหล็กแผ่นบาง
    โดยมีผู้ผลิตเหล็กประเภทนี้ในประเทศหลักๆจำนวนประมาณ 6 ราย
    มีกำลังการผลิตรวมกันปีละประมาณ 1 ล้านตันเศษ

2.  เหล็กรูปพรรณหรือเหล็กโครงสร้าง (Steel Section)
    คือเหล็กที่ผลิตออกมามีหน้าตัดเป็นรูปลักษณะต่างๆ เพื่อใช้ในงานก่อสร้าง
    แบ่งตามกรรมวิธีการผลิตได้ 2 ชนิด คือ เหล็กรูปพรรณชนิดรีดร้อน (Hot Rolled) ได้แก่
    เหล็กหน้าตัดรูปตัว I, H, T, U, L เป็นต้น และเหล็กรูปพรรณชนิดรีดเย็น (Cold
    Rolled) ได้แก่ เหล็กหน้าตัดรูปตัว C
    โดยมีผู้ผลิตเหล็กประเภทนี้ในประเทศหลักๆจำนวนประมาณ 9 ราย
    มีกำลังการผลิตรวมกันปีละประมาณกว่า 1 ล้านตัน

  สำหรับบริษัทผู้ผลิตหรือตัวแทนจำหน่ายรายหลักๆ ที่บริษัทสั่งซื้อวัตถุดิบมีดังนี้

+------------------------+--------+---------------------+--------------+
| ชื่อ                     | ประเทศ | ประเภทวัตถุดิบ         | ระยะเวล      |
|                        |        |                     | าที่ติดต่อกับบริษัท |
|                        |        | ที่จัดจำหน่าย           | (ปี)          |
+------------------------+--------+---------------------+--------------+
| 1. เหล็กสยามยามาโตะ     | ไทย    | เหล็กรูปพรรณ          | มากกว่า 7 ปี   |
|                        |        |                     |              |
| 2. แอลพีเอ็นเหล็กแผ่น      | ไทย    | เหล็กแผ่น             | มากกว่า 7 ปี   |
|                        |        |                     |              |
| 3. สหวิริยาเพลทมิล        | ไทย    | เหล็กแผ่น             | มากกว่า 7 ปี   |
|                        |        |                     |              |
| 4. Mitsui & Co., Ltd.  | ญี่ปุ่น    | เหล็กแผ่น             | มากกว่า 12 ปี  |
|                        |        | และเหล็กรูปพรรณ       |              |
| 5. Corus Metal Co.,    | อังกฤษ  |                     | มากกว่า 7 ปี   |
| Ltd.                   |        | เหล็กแผ่น             |              |
|                        |        | และเหล็กรูปพรรณ       | 7-12 ปี       |
| 6. ร้านค้า               |        |                     |              |
| หรือตัวแทนจำหน่ายอื่นๆ ได้แก่ |        |                     |              |
| กมลโลหะกิจ              |        |                     |              |
| เตียฮงฮะสิริพานิช          |        |                     |              |
| อุดมโลหะกิจ เป็นต้น        |        |                     |              |
+------------------------+--------+---------------------+--------------+

สัดส่วนการซื้อวัตถุดิบในประเทศและต่างประเทศ

การสั่งซื้อวัตถุดิบของบริษัท มีทั้งสั่งซื้อโดยตรงจากผู้ผลิตและสั่งซื้อผ่านตัวแทนจำหน่าย
ทั้งภายในและต่างประเทศ
โดยสัดส่วนการสั่งซื้อวัตถุดิบในประเทศและต่างประเทศของแต่ละโครงการหรือแต่ละปีนั้นไม่สามารถระบุสัดส่วนที่แน่นอนได้
ขึ้นอยู่กับชั้นคุณภาพ (Grade/Specification) ของวัตถุดิบที่ลูกค้ากำหนด ราคา
ระยะเวลาที่ส่งมอบ และแหล่งวัตถุดิบที่สามารถหาได้ในช่วงเวลานั้นๆ
โดยในอดีตที่ผ่านมาวัตถุดิบที่ใช้จะเป็นวัตถุดิบที่ผลิตในประเทศไทย ญี่ปุ่น
และประเทศในแถบทวีปยุโรป เช่น อังกฤษ ฟินแลนด์ เบลเยี่ยม เป็นต้น

สัดส่วนการสั่งซื้อเหล็กของบริษัท ในช่วง 3 ปีที่ผ่านมา มีดังนี้

[TABLE]

หมายเหตุ: สัดส่วนการสั่งซื้อเหล็กที่ลดลง
มีผลเนื่องมาจากบริษัทให้ลูกค้าเป็นผู้รับผิดชอบในการจัดหาวัตถุดิบเอง
เพื่อลดความเสี่ยงจากความผันแปรของราคาเหล็ก

สำหรับแนวโน้มในอนาคตคาดว่า สัดส่วนการสั่งซื้อจากภายในประเทศจะมีเพิ่มมากขึ้น
เนื่องจากความสามารถในการผลิตเหล็กให้ได้คุณภาพ ขนาด
และปริมาณโดยผู้ผลิตภายในประเทศมีมากขึ้น อีกทั้งมีราคาที่ถูกกว่า
และสามารถส่งมอบได้ภายในเวลาที่ต้องการ

2) ผลกระทบต่อสิ่งแวดล้อม

เนื่องจากผลิตภัณฑ์ของบริษัทใช้เหล็กเป็นวัตถุดิบหลัก ซึ่งก่อให้เกิดมลภาวะน้อยมาก
อีกทั้งยังมีโรงงาน เครื่องมือและเครื่องจักรที่ทันสมัย จึงทำให้การผลิตผลิตภัณฑ์ของบริษัท
ไม่มีผลกระทบต่อสิ่งแวดล้อม

(4) งานที่ยังไม่ส่งมอบ

งานที่ยังไม่ส่งมอบ ณ วันที่ 31 ธันวาคม 2548 ซึ่งงานที่ยังไม่ส่งมอบที่มีมูลค่าสัญญามากกว่า 10%
ของรายได้รวม ณ สิ้นปี 2548 มี 5 โครงการ คือ

(หน่วย : ล้านบาท)

  ------------------------------------------- ----------- ----------------
  ชื่อโครงการ / ประเภทโครงการ/ประเทศที่ตั้งโครงการ  มูลค่างาน     มูลค่าที่ยังไม่ส่งมอบ

  Fabrication of Steel Arches Bridge for      300         179
  Export to Abu Dhabi , U.A.E.                            

  Structural Steel & Pipe Spool Fabrication   877         255
  for Export to , Australia                               

  Fabrication and Erection of Steel Structure 27.3        27.3
  for NHK Plant in Thailand                               

  Erection of 2 Steel Bridges for Industrial  25.5        20.0
  Ring Road, Thailand                                     

  Fabrication of Steel Structure for Export   24.5        24.5
  to Japan                                                

  รวม                                         1,254.3     505.8
  ------------------------------------------- ----------- ----------------

หมายเหตุ : มูลค่าที่ยังไม่ส่งมอบคิดจากมูลค่างานที่ยังไม่รับรู้เป็นรายได้